- Alle kan jo vælge at konvertere

De 5.000 er et estimat. For der skal ikke mere til end en fremsigelse af troserklæringen for at konvertere til islam, og konvertitterne bliver ikke registreret nogen steder.

Estimatet kommer fra Tina Gudrun Jensen, der er forsker ved antropologi på Københavns Universitet.

Sammen med forsker Kate Østergaard står hun bag bogen ’Nye muslimer i Danmark’ fra 2007. Dengang kom de frem til, at 2.100-2.800 danskere var konverteret til islam.

- Siden er der sket en acceleration. Islam er blevet mere synlig i samfundet, og der er sket en fordanskning af islam, fordi mange muslimer i dag er folk, der er født og opvokset i Danmark, siger Tina Gudrun Jensen.

Dansk Islamisk Center (DIC) arbejder med at promovere og formidle viden om islam og tilbyder blandt andet rådgivning til danskere, der overvejer eller har besluttet sig for at konvertere til islam.

DIC-formand og imam Waseem Hussain vurderer, at der hver dag er en ny dansker, der konverterer.

- Det er en følelse, jeg sidder med, og det er et skud ud fra det, jeg hører fra andre imamer. Alle kan jo vælge at konvertere ved at sige troserklæringen, og der behøver ikke engang at være vidner, så det er næsten umuligt at sige, hvor mange konvertitter, der er, siger Waseem Hussain.

Et lille flertal af unge kvinder

Det er – ifølge Waseem Hussain – dog almindelig praksis, at der udover en imam er to vidner, når en person vælger at konvertere.

Og det er en broget skare, der henvender sig til Dansk Islamisk Center med spørgsmål om at konvertere, eller lyst til at konvertere.

- Men der er en overvægt af kvinder. Der er nogle, der går og grubler længe over det, men når de kontakter os, så har de typisk besluttet sig for at konvertere.

Tina Gudrun Jensen genkender billedet af, at konvertitten oftest er en kvinde.

- De er typisk i 20’erne, men der er også en del teenagere. Det har noget gøre med, at man i de unge år prøver at finde sin identitet og derfor også kan finde på at konvertere til islam eller en anden religion, siger forskeren.

Læs også : Ekspert: Vi låser os inde i ekkokamre med vores meningsfæller

Manden er ikke længere årsagen

Men det er ikke kun på grund af kærlighed, unge danske kvinder vælger at fremsige troserklæringen.

- Det er et forældet billede, at danske kvinder oftest konverterer til islam, fordi de finder muslimske mænd.

Kærlighedserklæringen til islam kan være en måde at flygte fra det, som de betragter som et alt for stort fokus på det ydre.

- Kvinderne føler, at de kan stå lidt af. Når de konverterer og begynder at gå med tørklæde, føler de, at udseendet ikke betyder noget mere. De føler, at det er kvindefrigørende, siger Waseem Hussain.

Andre har været omkring andre guder, inden de stopper ved Allah og Muhammed.